A BIZOTTSÁG HATÁROZATA

(2021. december 8.)

a bizottsági szoftverek nyílt forráskódú licenciába adásáról és további felhasználásáról

(2021/C 495 I/01)

AZ EURÓPAI BIZOTTSÁG

tekintettel az Európai Unió működéséről szóló szerződésre és különösen annak 249. cikkére,

mivel:

(1) A Bizottság számos számítógépes program tekintetében birtokolja az Unió nevében a szellemitulajdon-jogokat, beleértve a szerzői jogokat is.

(2) 2020. október 21-én a Bizottság új stratégiát (1) fogadott el a nyílt forráskódú szoftverekre vonatkozóan, amely ösztönzi a nyílt forráskódú szoftverek Bizottság általi használatát, a Bizottság harmadik felek nyílt forráskódú projektjeihez való hozzájárulását, valamint a bizottsági szoftverek nyílt forrásként való megosztását. Az említett közlemény megállapította, hogy amennyiben csak lehetséges és helyénvaló, a Bizottság minden olyan számítógépes program esetében megosztja a forráskódot, amely tekintetében az Unió nevében rendelkezik a szellemi tulajdonjogokkal.

(3) A nyílt forráskódú szoftverek licenciába adása a szoftveriparban az üzleti modellek szerves részévé vált, és ezt a gyakorlatot a közintézmények széles köre követi az EU-ban és másutt is. A Bizottság már számos kezdeményezést tett ezen a területen, például 2007-ben elfogadta az európai uniós nyilvános licencet (EUPL), amelynek jelenlegi változatát 2017 májusában tették közzé (2).

(4) E határozatnak meg kell határoznia a bizottsági szoftverek nyílt forrásként való megosztásának feltételeit, hogy megkönnyítse a szoftverek szélesebb körű további felhasználását, előmozdítsa a szoftverinnovációt és a nyílt forráskódú szoftvereket, a Bizottság nyitottsági politikájára építve, és elkerülve a szükségtelen adminisztratív terheket a szoftverek további felhasználói és a Bizottság szolgálatai számára.

(5) Ez a határozat nem keletkeztethet kötelezettséget a Bizottság szolgálatai számára bizottsági szoftver nyílt forráskódú licenc alapján történő megosztására, és harmadik felek számára sem keletkeztethet jogot arra, hogy bizottsági szoftver nyílt forráskódú licenc alapján történő rendelkezésre bocsátását kérje. A Bizottságnak továbbra is szabadon kell tudnia dönteni arról, hogy megoszt-e egy bizottsági szoftvert, vagy azt tulajdonosi licenc keretében licenciába adja.

(6) E határozatnak kivételeket kell megállapítania a szoftver nyílt forrásként való megosztásának lehetősége alól, például olyan szoftverek esetében, amelyek közzététele vagy amelyek forráskódjának megosztása biztonsági kockázatot jelenthet, vagy a bizalmasnak minősülő szoftverek esetében.

(7) A 2011/833/EU bizottsági határozat (3) a bizottsági dokumentumok további felhasználására vonatkozik, és nem alkalmazandó a szoftverekre.

(8) Az Európai Parlament és a Tanács (EU) 2019/1024 irányelve (4) minimálisan harmonizált rendszert vezetett be a nyílt hozzáférésű adatok és a közszféra információinak további felhasználása tekintetében. Az említett irányelv (30) preambulumbekezdése egyértelművé teszi, hogy bár a „dokumentum” (EU) 2019/1024 irányelvben meghatározott fogalma nem terjed ki a számítógépes programokra, a tagállamok kiterjeszthetik a számítógépes programokra az említett irányelv alkalmazását.

(9) Tekintettel a Bizottság tevékenységeinek átláthatóbbá és nyitottabbá tételére irányuló törekvésre, e határozatot elsősorban a) olyan szoftverekre kell alkalmazni, amelyek közpolitikai kezdeményezésnek – például jogalkotási kezdeményezésnek vagy a Közös Kutatóközpont valamely kutatási projektjének – előkészítése tekintetében relevánsak, vagy amelyeket a Bizottság ilyen kezdeményezés előkészítéséhez használt, valamint b) az ilyen kezdeményezések végrehajtása vagy nyomon követése során használt szoftverekre. Emellett ezt a határozatot a Bizottság belső céljaira kifejlesztett szoftverekre is alkalmazni kell, amennyiben az ilyen szoftverek megosztását megfelelőnek ítélik.

(10) Ezt a határozatot azokra a szoftverekre is alkalmazni kell, amelyek fejlesztése e határozat elfogadásának időpontjában folyamatban van. A rendelkezésre álló források függvényében a Bizottság szolgálatai számára lehetővé kell tenni, hogy e határozatot olyan szoftverek tekintetében is alkalmazzák, amelyek fejlesztése e határozat elfogadásának időpontjában már befejeződött.

(11) A Bizottságnak megbízható adattárat kell használnia, amely egyetlen hozzáférési pontként szolgál a bizottsági szoftverekhez való hozzáférésnek és azok további felhasználásának megkönnyítése érdekében.

(12) Amennyiben a Bizottság szolgálatai által kifejlesztett modellek vagy mesterségesintelligencia-összetevők szoftverelemeket tartalmaznak, e határozatot alkalmazni kell ezekre az elemekre, a 2011/833/EU határozatnak a többi elemre, például a kísérő adatokra való esetleges alkalmazásának a sérelme nélkül. Ilyen esetekben az érintett elem(ek) jellege és funkciója szerint kell megválasztani a megfelelő nyílt licencet.

(13) Szolgálatközi csoportot kell létrehozni a közös érdekű kérdések megvitatására és e határozat végrehajtásának nyomon követésére,

A KÖVETKEZŐKÉPPEN HATÁROZOTT:

1. cikk Tárgy Ez a határozat meghatározza a Bizottság által vagy a Bizottság nevében gyártott azon szoftverek további felhasználásának és licenciába adásának feltételeit, amelyek tekintetében a Bizottság rendelkezik a szellemi tulajdonjogokkal.

2. cikk Fogalommeghatározások E határozat alkalmazásában: „szoftver”: a 2009/24/EK európai parlamenti és tanácsi irányelv (5) szerinti számítógépi program; „bizottsági szoftver”: i. olyan szoftver, amelynek szellemitulajdon-jogait az Unió nevében a Bizottság birtokolja és ii. nyílt forráskódú licenc alapján hozzáférhető, egy harmadik fél tulajdonában lévő szoftver, amelyet a Bizottság vagy – a Bizottság kérésére – egy harmadik fél módosított; „további felhasználás”: a szoftver természetes vagy jogi személyek általi, kereskedelmi vagy nem kereskedelmi célú használata, beleértve a szoftver használatának, tanulmányozásának, másolásának, megosztásának és módosításának jogát is; „EUPL”: európai uniós nyilvános licenc, azaz egy olyan szabványos nyílt forráskódú licenc, amelynek jelenlegi változatát (1.2. változat) az (EU) 2017/863 bizottsági végrehajtási határozat fogadta el, valamint e licenc bármely jövőbeli változata; „licenc”: szoftver meghatározott feltételekkel való további felhasználására vonatkozó engedély megadása; „nyílt forráskódú licenc”: olyan licenc, amelynek keretében a szoftver további felhasználása a jogosult egyoldalú nyilatkozatával minden meghatározott felhasználási célra engedélyezett, és a szoftver forráskódjait a felhasználók rendelkezésére bocsátják; „szabványos nyílt forráskódú licenc”: nyílt forráskódú szervezet által általánosan elismert nyílt forráskódú licenc; „adattár”: a szoftver forráskódjához és az olyan kapcsolódó információkhoz való hozzáférést biztosító online pont, mint például a felépítési és telepítési szkriptek, az anyagjegyzék, a szerzői jog, az attribúció és a licencdokumentáció.

3. cikk Általános elv A Bizottság szolgálatai dönthetnek úgy, hogy e határozattal összhangban további felhasználásra rendelkezésre bocsátanak bizottsági szoftvereket. Az ilyen szoftvereket az 5. cikk értelmében kiválasztott nyílt forráskódú licenc alapján kell licenciába adni, és a 8. cikkben leírt eljárás lefolytatását követően a 6. cikkben említett adattáron keresztül kell rendelkezésre bocsátani.

4. cikk Kivételek Ez a határozat nem alkalmazandó: a) azokra a szoftverekre, amelyek esetében a Bizottság harmadik felek szellemi tulajdonjoga miatt nem engedélyezheti a további felhasználást; b) azokra a bizottsági szoftverekre, amelyek forráskódjának közzététele vagy megosztása tényleges vagy potenciális kockázatot jelentene a Bizottság vagy más európai intézmény, ügynökség vagy szerv információs rendszereinek vagy adatbázisainak biztonsága tekintetében; c) azokra a bizottsági szoftverekre, amelyeket az alkalmazandó szabályok vagy jogszabályok, szerződéses kötelezettségek értelmében vagy jellegüknél vagy tartalmuknál fogva bizalmasnak kell tekinteni; d) azokban az esetekben, amikor az 1049/2001/EK rendelet (6) 4. cikkében felsorolt valamely kivétel miatt – a szükséges módosításokkal – a bizottsági szoftverhez való hozzáférést ki kell zárni, vagy csak a kiemelt hozzáférésre vonatkozó különös szabályok alapján lehet engedélyezni; e) a Bizottság által vagy nevében végzett, folyamatban lévő kutatási projektből származó olyan bizottsági szoftverre, amelyet még nem tettek közzé, és amelynek közzététele i. az ideiglenes kutatási eredmények validálásába ütközne, vagy ii. indokot képezne arra, hogy elutasítsák az iparjogvédelmi jogok Bizottság javára történő bejegyzését, amennyiben a Bizottság az ilyen bejegyzést helyénvalónak tartaná. Ezekben az esetekben a szoftver nem bocsátható rendelkezésre nyílt forráskódú licenc alapján.

5. cikk A megfelelő nyílt forráskódú licenc megválasztása A megfelelő nyílt forráskódú licencet minden esetben a következő szabályoknak megfelelően, a szellemitulajdon-jogok 8. cikkben említett ellenőrzését követően kell megválasztani: a) a Bizottság által megadott nyílt forráskódú licenc az EUPL, kivéve a b) és c) pontban felsorolt esetekben; b) ha a szoftver harmadik féltől származó részeire vonatkozó kölcsönös kikötések egy másik nyílt forráskódú licenc használatát teszik kötelezővé („copyleft”), vagy ha egy adott szoftver esetében az EUPL-nél előnyösebbnek ítélhető egy alternatív nyílt forráskódú licenc, különösen ahhoz, hogy megkönnyítsék annak a felhasználók közössége általi elfogadását, az említett alternatív nyílt forráskódú licenc használható, feltéve, hogy az szabványos nyílt forráskódú licenc; c) amennyiben a szoftver harmadik féltől származó részeire alkalmazandó licenc kikötéseinek eredményeként több szabványos nyílt licenc közül lehet választani, kivéve az EUPL-t, előnyben kell részesíteni a felhasználók számára a legszélesebb körű használati jogokat biztosító nyílt forráskódú licencet („megengedő licencek”).

6. cikk Adattár A Bizottságnak egyetlen hozzáférési pontként szolgáló adattárba kell felvennie a bizottsági szoftvereket, az említett szoftverekhez való hozzáférésnek és azok további felhasználásának megkönnyítése érdekében. A 8. cikkben meghatározott belső eljárás szerint a Bizottság szolgálatai azonosíthatják és fokozatosan hozzáférhetővé tehetik az e határozat elfogadása előtt kifejlesztett olyan bizottsági szoftvereket is, amelyeket véleményük szerint érdemes megosztani. A Bizottság szolgálatai ezen adattáron keresztül olyan bizottsági szoftvert is rendelkezésre bocsáthatnak, amelyek felhasználását e határozat elfogadását megelőzően engedélyezték nyílt forráskódú licenc alapján. Más uniós intézmények, szervek és hivatalok kérésére az adattár rendelkezésre bocsátható azon szoftverek tekintetében is, amelyekre vonatkozóan az adott uniós intézmény, szerv vagy hivatal rendelkezik a szellemi tulajdonhoz fűződő jogokkal.

7. cikk A további felhasználásra rendelkezésre álló bizottsági szoftverek formátuma (1) A bizottsági szoftvert az adattárban elektronikusan, ember által olvasható forráskódként, és adott esetben géppel olvasható formában kell rendelkezésre bocsátani. A bizottsági szoftverrel együtt adott esetben a szükséges dokumentációt is rendelkezésre kell bocsátani. (2) E határozat értelmében a Bizottság nem köteles az adattáron keresztül rendelkezésre bocsátott bizottsági szoftverrel kapcsolatban: a) a szoftver adaptálására vagy naprakésszé tételére; b) a szoftvernek és a kapcsolódó információknak az adattárban már rendelkezésre álló nyelvi változattól eltérő nyelvi változatra történő lefordítására; c) a szoftver fejlesztésének vagy tárolásának folytatására, vagy a szoftver adott formátumban való megőrzésére; d) a szoftver tekintetében felhasználói közösség létrehozására vagy támogatására.

8. cikk A bizottsági szoftverek licenciába adására vonatkozó eljárás Az e határozat alkalmazására vonatkozó eljárás a következőket foglalja magában: i. szoftverazonosítási folyamat; ii. a szoftverre vonatkozó szellemitulajdon-jogok ellenőrzése a szellemi tulajdonnal foglalkozó központi szolgálat által kidolgozandó végrehajtási iránymutatások szerint; és iii. biztonsági ellenőrzés.

9. cikk Hozzájárulás nyílt forráskódú külső projektekhez A Bizottság szolgálatai részt vehetnek nyílt forráskódú külső projektekben, és hozzájárulhatnak azokhoz, amennyiben azok az Unió érdekét vagy annak valamely szakpolitikai célkitűzését szolgálják. Amennyiben a projektre vonatkozó szabályok előírják, a hozzájárulás tárgyát képező szoftverre vonatkozó szellemi tulajdonjogok tulajdonjoga átruházható a nyílt forráskódú projektekért felelős közszektorbeli intézményre vagy magánjogi szervezetre.

10. cikk Tulajdonosi licencek A 3. cikkben foglalt általános elvtől eltérve a Bizottság határozhat úgy, hogy a Bizottság szoftverét csak egy vagy több kiválasztott hasznosításba vevő számára, tulajdonosi licenc feltételei szerint bocsátják rendelkezésre, például közérdekű szolgáltatás nyújtása céljából, vagy olyan esetekben, amikor ezt a közérdek, szakpolitikai okok vagy technológiatranszferrel kapcsolatos megfontolások objektíven indokolják. A tulajdonosi licenc szükség esetén kizárólagos alapon is megadható, és jogdíjfizetéssel is járhat. Ilyen esetekben a szellemi tulajdon területét illetően a (SEC(2001) 1397) dokumentumban meghatározott hatáskör-átruházást kell alkalmazni, és bizottsági határozatot kell elfogadni.

11. cikk Szolgálatközi csoport Szolgálatközi csoportot kell létrehozni, amelynek elnöke a Bizottság szellemitulajdon-jogokkal kapcsolatos határozatainak adminisztratív végrehajtásáért felelős főigazgató. A csoport a Bizottság főigazgatóságainak és szolgálatainak képviselőiből áll. Megvitatja a közös érdekű kérdéseket, és – hacsak az elnök ezt szükségtelennek nem tartja – a 12. cikkel összhangban jelentést készít e határozat végrehajtásáról.

12. cikk Felülvizsgálat Ezt a határozatot először az elfogadása után három évvel, majd azt követően ötévente felül kell vizsgálni.

13. cikk Közzététel Ezt a határozatot az Európai Unió Hivatalos Lapjának C sorozatában ki kell hirdetni.

Kelt Brüsszelben, 2021. december 8-án a Bizottság részéről Mariya GABRIEL a Bizottság tagja

(1) Communication to the Commission, Open Source Software Strategy 2020-2023, Think Open, 2020.10.21., C(2020) 7149 final.

(2) A Bizottság (EU) 2017/863 végrehajtási határozata (2017. május 18.) az EUPL nyílt forráskódú szoftverlicencnek a közigazgatási szervek által kifejlesztett szoftverek megosztásának és további felhasználásának elősegítése céljából történő frissítéséről (HL L 128., 2017.5.19., 59. o.).

(3) A Bizottság 2011/833/EU határozata (2011. december 12.) a bizottsági dokumentumok további felhasználásáról (HL L 330., 2011.12.14., 39. o.).

(4) Az Európai Parlament és a Tanács (EU) 2019/1024 irányelve (2019. június 20.) a nyílt hozzáférésű adatokról és a közszféra információinak további felhasználásáról (HL L 172., 2019.6.26., 56. o.).

(5) Az Európai Parlament és a Tanács 2009/24/EK irányelve (2009. április 23.) a számítógépi programok jogi védelméről (HL L 111., 2009.5.5., 16. o.).

(6) Az Európai Parlament és a Tanács 1049/2001/EK rendelete (2001. május 30.) az Európai Parlament, a Tanács és a Bizottság dokumentumaihoz való nyilvános hozzáférésről (HL L 145., 2001.5.31., 43. o.).